যাই হোক, বারেক চাচা তার মেয়ের বিয়ে দেওয়ার জন্য ঘরজামাই খুঁজতে বিভিন্ন জায়গায় লোক লাগিয়েছেন। হঠাৎ একদিন বারেক চাচার বোন জামাই এসে জানালেন পারুলের জন্য একটা ছেলে পেয়েছেন এবং এই ছেলেই পারুলের জন্য সবচেয়ে উপযুক্ত। এ কথা শুনেই বারেক চাচা দেরি না করে তার বোন জামাইয়ের সঙ্গে ছেলেকে দেখতে যান। ছেলের বাবা নেই। মা আর ছেলের ছোট্ট সংসার, ছেলে দেখতে ভালো, সহজ-সরল- তবে গ্রামের পোলাপান ছেলেকে মজা করে বলদা মজিদ বলে ডাকে! সব দিক বিবেচনা করে বারেক চাচা ঠিক করলেন এই ছেলের সঙ্গেই তার মেয়ের বিয়ে দেবেন। তখনই বারেক চাচা দিন-তারিখ ঠিক করে ছেলের মাকে বললেন, এই বিয়েতে আপনাদের পক্ষ থেকে কোনো খরচপাতি নেই, যেখানে যা দরকার সব ব্যবস্থা আমি করব। আপনি শুধু সময়মতো আপনার ছেলেকে নিয়ে আমার বাড়িতে উপস্থিত থাকবেন।